KIRJALLINEN KYSYMYS E-3108/02 esittäjä(t): Cristiana Muscardini (UEN) komissiolle. Marijuanan aiheuttamat aivovauriot.



Virallinen lehti nro 092 E , 17/04/2003 s. 0230 - 0231



KIRJALLINEN KYSYMYS E-3108/02 esittäjä(t): Cristiana Muscardini (UEN) komissiolle (29. lokakuuta 2002) Aihe: Marijuanan aiheuttamat aivovauriot Oxfordin yliopiston synaptisen farmakologian professorin, Britannian parlamentin ylähuoneen sitoutumattoman jäsenen Susan Greenfieldin mukaan marijuanalla on aivoissa oma reseptorinsa ja se vaikuttaa sellaisiin hermoston äärimmäisen herkkiin kemiallisiin mekanismeihin, joihin kognitiiviset toiminnat perustuvat, aiheuttaen siten psyykkistä riippuvuutta. Tämä oli professori Greenfieldin yhteenveto useiden kannabiksen neurologisia vaikutuksia selvittäneiden tutkimusten tuloksista. Yksi tutkimuslaitoksista on Yhdysvaltain kansallinen huumeiden väärinkäyttöä tutkiva laitos (NIDA), joka on todennut, että kannabiksen tärkeimmällä ainesosalla (delta-9-tetrahydrocannabinol, THC) on samanlaiset neurologiset vaikutukset kuin kokaiinilla ja että se saa aikaan aivoissa samanlaisia muutoksia kuin kokaiini. Haluaisin kuulla komissiolta: 1. onko se tietoinen näistä tutkimuksista, 2. tietääkö se mahdollisesti tutkimuksista, jotka kiistäisivät edellä mainitut tulokset, 3. eikö sen mielestä näiden tulosten perusteella ole syytä torjua kevyempien huumeiden vapauttaminen jäsenvaltioissa, ja tiedottaa etenkin nuorille kansalaisille, millaisia vaurioita näiden aineiden käyttö voi aiheuttaa, 4. voitaisiinko käynnistää tutkimus tai ottaa selvää, onko sellaisia jo tehty mahdollisista huumausaineiden käyttäjien lapsille aiheutuvista aivovaurioista? David Byrnen komission puolesta antama vastaus (4. joulukuuta 2002) 1. Komissio on tietoinen kirjallisessa kysymyksessä mainituista tutkimuksista. 2. Komission tehtävänä ei ole ottaa kantaa yksittäisiin tutkimuksiin tai tutkimuksien kiistämiin tutkimustuloksiin. Yleisesti voidaan kuitenkin todeta, että komissio ei ole tietoinen tutkimuksista, jotka ehdottomasti kiistäisivät kirjallisessa kysymyksessä mainitut tutkimustulokset. 3. Asia kuuluu jäsenvaltioiden toimivaltaan. Kannabis on laitonta kaikissa jäsenvaltioissa. Jäsenvaltioiden täytäntöönpanokäytännöissä on kuitenkin eroja. Viime vuosina komissio on omalta osaltaan edistänyt asiasta tiedottamista etenkin nuorille. Komissio on tukenut huumausaineiden väärinkäytön ehkäisemistä koskevaan yhteisön toimintaohjelmaan kuuluvaa 180 hanketta, joissa pyritään yleisesti ehkäisemään huumausaineiden väärinkäyttöä noin 38 miljoonalla eurolla vuosina 19962002. Moniin näistä hankkeista liittyy kannabis. 4. Joidenkin tutkimusten mukaan lapsilla, joiden äidit ovat käyttäneet marihuanaa raskauden aikana, on ilmennyt oireita, jotka saattavat viittata neurologisiin kehityshäiriöihin. Kannabiksen vaikutuksista on tehty laajamittaisia tutkimuksia jäsenvaltioissa ja muualla maailmassa. Komission ei pitäisi millään tavalla johtaa eikä valvoa edellä mainittua tutkimusta, mutta koska asiaa kohtaan on viime aikoina osoitettu kiinnostusta (http://www.cordis.lu/fp6/eoi-instruments) on katsottu sopivaksi liittää riippuvuuden tutkimus kuudennesta puiteohjelmasta (20022006) rahoitettaviin tutkimusaloihin. Jos huumeidenkäyttäjien lasten mahdollisia vammautumisriskejä koskevissa tutkimuksissa tarvitaan eettistä arviointia ja tieteellistä asiantuntija-arviointia, tutkimukset voidaan sisällyttää kuudennen puiteohjelman rahoitukseen.